tttarun/llama2_hindi huggingface dataset:
'साम्यवाद को बचाने के उद्देश्य से शीतयुद्ध के दौर में खड़ी की गई बर्लिन की दीवार को जनमानस की जागरूकता ने 28 वर्षों के शोषण के उपरांत गिरने को विवश कर दिया।' विश्लेषण करें।
उत्तर :
हल करने का दृष्टिकोण
भूमिका
जर्मनी का विभाजन, साम्यवाद का प्रभाव
बर्लिन की दीवार का संबंध पूंजीवाद तथा साम्यवाद से किस प्रकार जुड़ा हुआ है?
निष्कर्ष
पूर्वी यूरोप में साम्यवादी विचारधारा के प्रचार-प्रसार के परिणामस्वरूप बर्लिन की दीवार का निर्माण किया गया था जो पूर्वी तथा पश्चिमी जर्मनी को एक दूसरे से पृथक करती थी। इसे 1980 के दशक में गिरा दिया गया जिसे मौन रूप में साम्यवाद के पतन के प्रतीक के रूप में जाना गया। ऐसा माना जाता है कि बर्लिन की दीवार का पतन जर्मनी के एकीकरण के साथ-साथ जर्मनी के लोगों की विचारधाराओं को भी एकीकृत करता है।
द्वितीय विश्वयुद्ध में नाजी जर्मनी की हार के पश्चात् जर्मनी पूर्व तथा पश्चिम दो भागों में विभाजित हो गया। पश्चिमी जर्मनी में पश्चिमी पूंजीवादी राष्ट्रों की सहयोगी सरकार थी, जबकि पूर्वी जर्मनी पर सोवियत संघ का प्रभाव था। पश्चिमी जर्मनी प्रदेश में लोकतांत्रिक सरकार, पूंजीवादी आर्थिक प्रणाली, स्वतंत्र चर्च तथा श्रमिक संगठनों की व्यवस्था ने विकास की राह मज़बूती प्रदान की थी तो वहीं दूसरी तरफ, पूर्वी जर्मनी पर मार्क्स-लेनिन के प्रभाव से युक्त साम्यवादी तानाशाही सरकार स्थापित थी। कमज़ोर आर्थिक स्थिति तथा नकारात्मक राजनैतिक परिस्थितियों के कारण पूर्वी जर्मनी से सैकड़ों श्रमिक तथा व्यवसायी पश्चिमी जर्मनी की तरफ आय अर्जन हेतु जाते थे।
बर्लिन की दीवार का निर्माण साम्यवाद के लिये अत्यधिक बुरा सिद्ध हुआ। कालांतर में यह पूर्वी व पश्चिमी जर्मनी के लोगों के लिये यह दीवार समाजवादी शोषण का प्रतीक बन गई।
1980 का दशक जनमानस को चेतना की जागृति का काल था जब पूर्वी यूरोप में साम्यवादी सत्ता के विरुद्ध जनता ने व्यापक प्रदर्शन किये। इसी दौर में 9 नवंबर, 1984 का दिन बर्लिन की दीवार के ढ़हने के लिये जाना जाता है। इसी के साथ ही पूर्वी जर्मनी की सोवियत सरकार का पतन हो गया तथा जर्मनी के पुन: एकीकरण के साथ ही जर्मन राष्ट्र-राज्य की पुनर्स्थापना संभव हो सकी।
जर्मनी के विभाजन के उपरांत भी लोगों का आवागमन न रुकने से पूर्वी जर्मनी को आर्थिक व राजनैतिक हानि का सामना करना पड़ रहा था। लगभग 25 लाख लोगों ने पूर्वी जर्मनी से पश्चिमी जर्मनी की तरफ प्रवास किया, जिसका नकारात्मक प्रभाव पूर्वी जर्मनी की अर्थव्यवस्था पर पड़ा। इन परिस्थितियों में साम्यवादी सरकार ने 1961 में बर्लिन की दीवार का निर्माण करने का आदेश दिया। बर्लिन की दीवार के निर्माण का मुख्य उद्देश्य पूर्वी जर्मनी में बाहर से आने वालों को रोकना नहीं अपितु भीतर से बाहर जाने वालों को रोकना था।
उल्लेखनीय है कि साम्यवादी सरकार की आय की समानता, मुफ्त जन-कल्याण, पूर्ण रोज़गार जैसे आदर्शों के स्थान पर पूंजीवादी विचारधारा में विद्यमान उच्च स्तरीय विषमता, बेरोज़गारी तथा सामाजिक जोखिम को अपनाने का मुख्य कारण जनता को मिलने वाली आज़ादी थी। पूंजीवादी विचारधारा की स्वतंत्रता की अवधारणा ने साम्यवाद के पतन में अहम भूमिका निभाई।
निष्कर्षतः साम्यवाद को बचाने के उद्देश्य से शीतयुद्ध के दौर में खड़ी की गई दीवार को जनमानस की जागरूकता ने 28 वर्षों के शोषण के उपरांत गिरने को विवश कर दिया, जिसका परिणाम जर्मनी के साथ-साथ पूर्वी यूरोप से साम्यवाद के पतन के रूप में देखा गया।
'एक राष्ट्र एक भाषा का सिद्धांत किसी भी राष्ट्र की एकता तथा अखंडता को मज़बूती प्रदान करता है। लेकिन किसी भाषा को दबाकर कोई नई भाषा थोपना लोकतांत्रिक भावना के विपरीत है।' टिप्पणी करें।
उत्तर :
हल करने का दृष्टिकोण:
भूमिका
भाषा संबंधी विवाद
समाधान के बिंदु
निष्कर्ष
गांधी जी सहित अन्य नेताओं द्वारा सामान्य तौर पर यह स्वीकार कर लिया गया था कि आजाद भारत अपनी प्रशासनिक इकाइयों के सीमा को भाषायी सिद्धांत पर निर्धारित करेगा। लेकिन आजादी के बाद राष्ट्रीय नेतृत्व में यह विचार व्यक्त किया गया कि देश की सुरक्षा, एकता और आर्थिक संपन्नता पर पहले ध्यान दिया जाना चाहिये।
स्वतंत्रता के पहले से ही कांग्रेस ने स्थानीय भाषाओं के महत्त्व को स्वीकार किया था लेकिन जिन परिस्थितियों में देश को स्वतंत्रता प्राप्त हुई उसने कांग्रेस तथा राष्ट्र के प्रमुख नेताओं की सिर्फ भाषा के आधार पर प्रांतों के निर्माण की अपेक्षा एक समग्र दृष्टिकोण विकसित करने की ओर प्रेरित किया। साथ ही स्वतंत्रता के बाद एक लोकतांत्रिक देश के रूप में भारत ने सभी भाषाओं को उचित सम्मान प्रदान करने का प्रयास किया है।
स्वतंत्रता के बाद भारत में भाषा संबंधी मामलों में राज्यों को भी व्यापक अधिकार दिये गए तथा संघ राज्य संबंधों में हिंदी के साथ-साथ अंग्रेजी को भी विशेष कालावधि के लिये मान्यता प्रदान की गई।
राज्य पुनर्गठन आयोग ने भी राज्यों के पुनर्गठन में भाषा को आधार माना जिसके परिणामस्वरूप विभिन्न राज्यों का गठन हुआ साथ ही विभिन्न भाषाओं को प्रोत्साहन भी मिला।
वर्तमान में विभिन्न राज्य अपने स्तर पर भाषा का चयन करने में सक्षम हैं जिसके परिणामस्वरूप विभिन्न प्रादेशिक भाषाओं को भी उचित प्रोत्साहन मिला।
ऐसा माना जाता है कि पुनर्गठन आयोग विभिन्न राज्यों के मध्य सभी विवादों और समस्याओं का समाधान नहीं कर पाया। किंतु सूक्ष्मता से देखें तो राज्यों के पुनर्गठन ने भारत की एकता को कमजोर नहीं किया बल्कि मज़बूत ही किया है।
निष्कर्षतः एक लोकतांत्रिक देश में विभिन्न भाषाओं के सम्मान के साथ-साथ एक राष्ट्र एक भाषा का दिशा में प्रयास किया जाना चाहिये। निःसन्देह एक राष्ट्र एक भाषा का सिद्धांत किसी भी राष्ट्र की एकता तथा अखंडता को मज़बूती प्रदान करता है और संविधान भी सरकारों से इस दिशा में प्रयास करने की उम्मीद करता है, लेकिन किसी भाषा को दबाकर नई भाषा को थोपना लोकतांत्रिक भावना के विपरीत है।
उपनिवेशवाद ने औपनिवेशिक भारतीय समाज में राजनीतिक, प्रशासनिक एवं सामाजिक दृष्टि से मौलिक परिवर्तन किया तथा इसे विश्व पूंजीवादी व्यवस्था का अंग बना दिया। टिप्पणी कीजिये।
उत्तर :
हल करने का दृष्टिकोण-
भूमिका
भारतीय समाज और उपनिवेशवाद
विश्व पूंजीवादी अर्थव्यवस्था से जुड़ाव के बिंदु
निष्कर्ष
उपनिवेशवाद से तात्पर्य किसी शक्तिशाली एवं विकसित राष्ट्र द्वारा किसी निर्बल एवं अविकसित देश पर उसके संसाधनों को अपने हित में दोहन करने के लिये राजनीतिक नियत्रंण स्थापित करना है। इस क्रम में औपनिवेशिक शक्ति अपने उद्देश्य की पूर्ति के लिये उपनिवेशों पर सामाजिक-आर्थिक एवं सांस्कृतिक नियंत्रण भी स्थापित करती है। इससे औपनिवेशिक समाज में मौलिक परिवर्तन दृष्टिगोचर होते हैं।
जहाँ तक भारतीय औपनिवेशिक समाज की बात है तो उपनिवेशवाद ने इसे निम्नलिखित संदर्भो में मौलिक रूप से परिवर्तित किया जैसे:
प्रशासन के स्तर पर भी वंशानुगत एवं कुलीन प्रशासक के स्थान पर योग्यता का महत्त्व स्थापित हुआ।
शक्ति के पृथक्करण के सिद्धांत के आधार पर प्रशासन एवं न्याय को अलग-अलग देखा जाने लगा। विधि के शासन का महत्त्व स्थापित हुआ।
राजनीतिक स्तर पर स्वतंत्रता, समानता एवं जनतंत्र के विचारों का प्रसार हुआ। फलत: भारतीयों ने भी परंपरागत वंशानुगत शासन प्रणाली के स्थान पर लोकतांत्रिक शासन प्रणाली में अपनी आस्था व्यक्त की।
संचार एवं परिवहन के साधनों के विकास तथा प्रशासनिक एकरूपता के कारण एकीकरण एवं राष्ट्रवाद की भावना के विकास को बढ़ावा मिला, जो अंतत: भारतीय राष्ट्र बनने की प्रक्रिया में महत्त्वपूर्ण सहायक सिद्ध हुआ।
उपनिवेशवाद से पाश्चात्य शिक्षा एवं चितंन का प्रचार-प्रसार हुआ, जिससे तार्किकता एवं मानवतावादी दृष्टिकोण का उदय हुआ। इसके आधार पर परंपरागत रूढ़ियों, धार्मिक एवं जातीय कुरूतियों में सुधार के प्रयास आरंभ हुए। इसी क्रम में राजा राममोहन राय, ईश्वरचन्द्र विद्यासागर, रमाबाई एवं सर सैयद अहमद खाँ जैसे समाज सुधारक सामने आए।
जहाँ तक विश्व पूंजीवाद व्यवस्था के अंग बनने की बात है तो अंग्रेज़ों ने मातृ देश के हित में कई नीतियाँ लागू कीं, जैसे:
अंग्रेज़ों ने भारतीय कृषि को परिवर्तित करने के प्रयास में जमींदारी व्यवस्था का सूत्रपात किया जो मुगल काल में भारत में विद्यमान नहीं थी। ज़मीन को व्यक्तिगत संपत्ति बनाने से इसमें पूंजीवादी तत्त्व जुड़ गए, जो बड़े पैमाने पर स्वतंत्र रूप से खरीदी एवं बेची जाती थी।
कृषि के वाणिज्यीकरण से भारतीय अर्थव्यवस्था विश्व अर्थव्यवस्था से जुड़ गई तथा कृषि का पूंजीवादी रूपातंरण हुआ। उदाहरण के लिये अमेरिकी क्रांति के दौरान भारत से कपास के निर्यात में वृद्धि हुई।
पूंजीवाद से ही प्रभावित होकर ब्रिटिश निवेशकों ने भारत में रेलवे, जूट उद्योग एवं चाय बगानों आदि में निवेश किया। लेकिन पूंजीवाद का यह स्वरूप मुख्यत: औपनिवेशिक शक्ति के ही हित में था तथा यह उपनिवेश के विकास में सहायक की बजाय अवरोधक ही था।
इसका कारण औपनिवेशिक शक्ति द्वारा अपने मातृ देश के हित में नीतियाँ बनाना था। इसी का परिणाम था कि भारत विश्व पूंजीवाद का अभिन्न अंग होते हुए भी अपनी स्वतंत्रता के समय विऔद्योगीकरण एवं कृषि में पिछड़े देश के रूप में सामने आया।
निष्कर्षत: कह सकते हैं कि उपनिवेशवाद ने औपनिवेशिक भारतीय समाज में राजनीतिक, प्रशासनिक एवं सामाजिक दृष्टि से मौलिक परिवर्तन किया तथा इसे विश्व पूंजीवादी व्यवस्था का अंग बना दिया। इस पूंजीवाद का स्वरूप औपनिवेशिक शक्ति के ही हित में था।
'स्वतंत्र हुए दोनों राष्ट्रों के प्रारंभिक नेतृत्वकर्त्ताओं के व्यक्तित्व तथा कृतित्व ने दोनों देशों को गहनता से प्रभावित किया है।' कथन के संदर्भ में भारत तथा पाकिस्तान की दशाओं पर प्रकाश डालिये।
उत्तर :
हल करने का दृष्टिकोण-
भूमिका
भारत पाकिस्तान की स्वातंत्र्योत्तर परिस्थितियाँ
नेहरू तथा जिन्ना की भूमिका
निष्कर्ष
किसी भी राष्ट्र का भविष्य उसके नेतृत्वकर्त्ताओं के व्यक्तित्व में आवश्यक रूप से प्रतिबिंबित होता है, इस संदर्भ में भारत और पाकिस्तान भी अपवाद नहीं हैं। स्वतंत्रता के बाद के काल में देखें तो शुरुआती नीतिनिर्माण से लेकर वर्तमान तक दोनों देशों पर जिन्ना तथा नेहरू के व्यक्तित्व तथा कृतित्व का प्रभाव देखा जा सकता है।
जिन्ना के व्यक्तित्व पर गौर करें तो हम पाते हैं कि उनमें एक वकील की कुशलता, एक राजनीतिज्ञ का चातुर्य तथा अवसरों के दक्षतापूर्ण प्रयोग की निपुणता अवश्य थी, किंतु जिन्ना में एक नेता की वह संगठनिक क्षमता नहीं दिखाई देती जो एक राष्ट्र को एकीकृत रखते हुए उसके संस्थापना के मूल्यों को अक्षुण्ण बनाये रख सके।
उल्लेखनीय है कि धर्म और राजनीति के गठजोड़ को आधार बनाकर असहयोग एवं खिलाफत आंदोलन का विरोध करने वाले जिन्ना आगे चलकर धर्म आधारित राष्ट्र के ही समर्थक बने। जिन्ना के सिद्धांतों पर गठित आधुनिक इस्लामिक राष्ट्र पाकिस्तान न तो अपनी संप्रभुता, न ही अपनी धर्मनिरपेक्षता तथा लोकतांत्रिक व्यवस्था को अक्षुण्ण रख सका।
बांग्लादेश का पाकिस्तान से अलगाव यह सिद्ध करता है कि एक आधुनिक राष्ट्र का गठन धर्म आधारित राष्ट्रवाद से नहीं बल्कि समावेशी स्वीकार्यतावादी एवं बहुसांस्कृतिक मूल्यों से होता है। इसी तरह कोई भी लोकतांत्रिक व्यवस्था बिना लोकतांत्रिक मूल्यों को आत्मसात किये तानाशाही एवं सैन्य तख्ता पलट में परिवर्तित हो जाती है।
जिन्ना की तुलना में जब हम नेहरू के व्यक्तित्व पर नज़र डालते हैं तो हम पाते हैं कि वे स्वतंत्रता संघर्ष के दौरान अर्जित गांधीवादी मूल्यों के स्वतंत्र भारत में वास्तविक संवाहक बनते हैं।
नेहरू की बहुसांस्कृतिक दृष्टि संतुलित राष्ट्रवाद का निर्माण करती है, जिसकी झलक धर्मनिरपेक्ष भारतीय राष्ट्रवाद में आज भी विद्यमान है। नेहरू की अंतर्राष्ट्रीयतावादी मानवीय जीवन दृष्टि उनके पंचशील एवं गुटनिरपेक्षता के माध्यम से भारत की विदेश नीति एवं ‘सॉफ्टपावर’ को आज भी मज़बूत आधार प्रदान करती है। नेहरू ने आधुनिक, समग्रतावादी एवं आत्मनिर्भरतापरक प्रयासों से भारत को न सिर्फ आर्थिक, सामाजिक एवं सांस्कृतिक रूप से मज़बूत किया है बल्कि भारत की धर्मनिरपेक्ष एवं लोकतांत्रिक व्यवस्था को भी अक्षुण्ण बनाये रखा है। नवस्वतंत्र राष्ट्र के रूप में नेहरू ने अपने प्रथम भाषण में अशिक्षा, भुखमरी तथा सांप्रदायिकता को भारत का प्रथम शत्रु माना तो दूसरी ओर जिन्ना ने कश्मीर को अपने लिये चुनौती मानकर कबीलाई युद्ध प्रारंभ कर दिया।
निष्कर्षत: साथ ही इन नव स्वतंत्र दोनों राष्ट्रों के शुरुआती नेतृत्वकर्त्ताओं के व्यक्तित्व तथा कृतित्व ने दोनों देशों को गहनता से प्रभावित किया है। एक सैन्य शक्ति के रूप में भारत को चुनौती देने में सक्षम पाकिस्तान गैर-लोकतांत्रिक एव गैर-राज्य अभिकर्त्ताओं के प्रभाव में ‘डीप-स्टेट’, बनने के मुहाने पर खड़ा है। मानव विकास, लोकतांत्रिक मूल्यों, स्वतंत्र विदेश नीति, सुरक्षित संप्रभुता, संगठित राष्ट्र एवं धर्मनिरपेक्षता के मूल्य पर नेहरूवादी दृष्टिकोण वर्तमान में जिन्ना के दृष्टिकोण से ज़्यादा प्रभावी सिद्ध हुआ।
आज के संदर्भ में कबीर का मूल्यांकन कीजिये।
उत्तर :
विगत साहित्यिक विरासत के मूल्यांकन, भक्ति काल के मूलभूत अंतर्विरोधों की परीक्षा तथा साहित्य में रहस्यवाद की भूमिका को लेकर पिछले 50 वर्षों की हिंदी समालोचना में जितने विवाद हुए हैं, सारे विवादों के केंद्र में कबीर ही रहे हैं। उनके साहित्य पर आचार्य शुक्ल की टिप्पणियों को लेकर भी बहस कम नहीं रही है इसके अतिरिक्त पंडित हजारी प्रसाद द्विवेदी ने कबीर नाम से एक स्वतंत्र पुस्तक ही लिख दी। इसके बावजूद अभी तक विवाद थमा नहीं है। इसी क्रम में नामवर सिंह ने दूसरी परंपरा की खोज नामक पुस्तक में कबीर की पुनः प्रतिष्ठा के क्रम में मार्क्सवादी साहित्य समीक्षा को खंगालने का एक प्रयास किया है।
दरअसल अतीत के क्लासिक साहित्य के मूल्यांकन के संदर्भ में आज की समालोचना के सामने दोहरी समस्या है- उस विशेष कालखंड में उक्त साहित्य की ऐतिहासिक भूमिका तथा आज के युग में उक्त साहित्य की सार्थकता। विगत युग की क्लासिक कृतियों के तत्कालीन संपूर्ण संदर्भ में अर्थवत्ता के हर आयाम का निचोड़ प्रस्तुत करने का दायित्व आलोचना के आगे एक चुनौती की तरह होता है। इसी तरह आज उक्त कृतियों को अपने युगबोध और वर्तमान यथार्थ के अंतर्विरोधों के हर आयाम के आलोक में पढ़ना होगा, तभी हम क्लासिक साहित्य की विगत अर्थवत्ता और वर्तमान सार्थकता के बीच संबंध कायम कर पाएँगे।
सबसे अंत में कबीर वाणी नामक एक पुस्तक का प्रकाशन हुआ जिसके संपादक उर्दू के प्रसिद्ध प्रगतिशील शायर अली सरदार जाफरी हैं। इस पुस्तक की भूमिका में सरदार जाफ़री ने उल्लिखित दोनों संदर्भ में अपना विवेचन प्रस्तुत करते हुए कहा कि कबीर की बानियों में दिखावटी धर्म से विद्रोह और वास्तविक धर्म के प्रचार का क्रांतिकारी पहलू यह था कि उसने मध्ययुग के मनुष्य को आत्मप्रतिष्ठा, आत्मसम्मान और आत्मविश्वास दिया और मनुष्य को मनुष्य से प्रेम करना सिखाया।
विगत युग में कबीर के कृतित्व का सार तत्व प्रस्तुत करने के बाद सरदार जाफरी ने आज के युग संदर्भ में अपना मंतव्य इस प्रकार रखा है: हमें आज भी कबीर के नेतृत्त्व की जरूरत है, उस रोशनी की जरूरत है जो इस संत के दिल से पैदा हुई थी। आज दुनिया आजाद हो रही है। विज्ञान की असाधारण प्रगति ने मनुष्य का प्रभुत्व बढ़ा दिया है। उद्योगों ने उनके बाहुबल में वृद्धि कर दी है। मनुष्य सितारों पर पहुँच चुका है। फिर भी वह तुच्छ है, संकटग्रस्त है और दुखी है। वह रंगों में बँटा हुआ है तथा जातियों में विभाजित है। उसके बीच धर्मों की दीवारें खड़ी हुई हैं तथा सांप्रदायिक द्वेष और वर्ग संघर्ष की तलवारे खींची हुई हैं।
इस प्रकार उपरोक्त परिस्थितियों में कबीर के विचारों की प्रासंगिकता पहले के सामान ही प्रासंगिक है जिससे सामाजिक अखंडता को एकीकरण में रूपांतरित करके समाज का संश्लिष्ट विकास किया जा सके।
'भारतीय संस्कृति उदारता तथा समन्वयवादी गुणों के साथ अन्य संस्कृतियों को अपने में समाहित कर परंपरागत अस्तित्व के साथ आज भी अक्षुण्ण बनी हुई है।' विवेचना करें।
उत्तर :
हल करने का दृष्टिकोण-
भूमिका
मिस्र, मेसोपोटामिया और ग्रीस की सभ्यता
भारत की प्राचीन सभ्यता की तुलना
भारतीय सभ्यता की अक्षुण्णता के कारण
निष्कर्ष
मिस्र, मेसोपोटामिया, ग्रीस तथा भारतीय की प्राचीन सभ्यता विश्व की प्राचीनतम सभ्यताओं में प्रमुख हैं। भारत की प्राचीन सभ्यता से इतर विश्व की ये प्राचीन सभ्यताएँ आज या तो नष्ट हो गईं या फिर प्रतिस्थापित कर दी गईं हैं। वहीं इसके विपरीत भारतीय उपमहाद्वीप की सभ्यता आज भी परिवर्तन के साथ निरंतरता को बनाए रखते हुए अमिट, अक्षुण्ण बनी हुई हैं।
यदि मिस्र की प्राचीन सभ्यता की बात करें तो हम पाते हैं कि पहले यहाँ के लोग प्रकृति-पूजक और बहुदेववादी थे, लेकिन वर्तमान में यहाँ इस्लामी एकेश्वरवाद आ चुका है। इसी प्रकार ‘ममी’ के रूप में शवों को संरक्षित करने की विधि तथा अन्य कलाएँ आज लुप्त हो चुकी हैं; दूसरी तरफ भारत में सिंधु घाटी सभ्यता से लेकर वर्तमान समय तक मातृदेवी, पशुपति शिव जैसे देवताओं की पूजा अनवरत जारी है। साथ ही वैदिक सभ्यता के धार्मिक कर्मकांड जैसे- यज्ञ और हवन आज भी प्रचलित हैं।
सूक्ष्म परीक्षण करने पर हम पाते हैं कि सामाजिक व्यवस्था के रूप में वर्ण व्यवस्था भी किसी-न-किसी रूप में आज भी विद्यमान है। साथ ही पर्यावरण के विभिन्न उपागम जैसे- सूर्य, वृक्ष, पशु-पक्षी, नदी आदि की पूजा तथा शवाधान की प्राचीन परंपराएँ आज भी अनवरत रूप से जारी हैं।
मिस्र व अन्य सभ्यताओं की प्राचीन भाषाएँ आज लगभग विलुप्त हो गई हैं, लेकिन भारत में संस्कृत व तमिल जैसी प्राचीन भाषाएँ आज भी प्रयोग की जा रही हैं, साथ ही भारत की वर्तमान लिपियों का आधार आज भी ब्राह्मी लिपि ही है। इस प्रकार हम देखते हैं कि भाषा और लिपि के स्तर पर भी भारतीय संस्कृति में निरंतरता का भाव है।
भारतीय सभ्यता में धर्म, रीति-रिवाज व परंपरा में अद्भुत समन्वय है। भारत में प्राचीनकाल के खान-पान, पहनावे व शृंगार की विभिन्न पद्धतियों की वर्तमान भारतीय संस्कृति पर अमिट छाप है। ये रीति-रिवाज और परंपराएँ लोगों की जीवनशैली के भाग हैं। इसी कारण विदेशी लोगों, धर्मों व परंपराओं से भी सामंजस्य स्थापित कर यह उनको अपने में समाहित कर लेती है। इसी तरह यूनानी, मंगोल, इस्लामी आदि विदेशी के रूप में भारत आए लेकिन भारतीय संस्कृति ने उन्हें भी अपने में समाहित कर लिया।
इसी प्रकार मेसोपोटामिया की सभ्यता जो कि विश्व की सर्वाधिक उन्नत सभ्यताओं में से एक थी, अब नष्ट हो चुकी है। इसी तरह ईसाई धर्म के उदय ने यूनानी सभ्यता के बहुदेववादी स्वरूप व संस्कृति में व्यापक परिवर्तन कर संस्कृति की तारतम्यता को खंडित कर दिया है। लेकिन भारत में आज भी गुप्त काल से पहले प्रारंभ हुई मंदिर निर्माण की कला और संस्कृति न सिर्फ संरक्षित है बल्कि अविरल है।
निष्कर्ष के रूप में हम कह सकते हैं भारतीय संस्कृति उदारता तथा समन्वयवादी गुणों के साथ अन्य संस्कृतियों को अपने में समाहित कर परंपरागत अस्तित्व के साथ अक्षुण्ण बनी हुई है।
वैदिकोत्तर काल की अर्थव्यवस्था में हुए परिवर्तनों ने भारत में नवीन धार्मिक आंदोलनों को जन्म दिया, किंतु यह कहना गलत होगा कि केवल आर्थिक कारण ही उन आंदोलनों के लिये उत्तरदायी थे। टिप्पणी करें।
उत्तर :
हल करने का दृष्टिकोण:
भूमिका
आर्थिक परिवर्तन
आर्थिक परिवर्तनों के अलावा उत्तरदायी कारक
निष्कर्ष
छठी शताब्दी ईसा पूर्व का काल धार्मिक, सामाजिक तथा आर्थिक अशांति का काल था। 600 ई.पू. गंगा की घाटी में कई धार्मिक आंदोलनों की शुरुआत हुई। समकालीन स्रोतों से पता चलता है कि इस समय ऐसे 62 धार्मिक संगठन अस्तित्व में थे। इन धार्मिक सम्प्रदायों के उदय में सामाजिक,धार्मिक तथा आर्थिक कारकों की भूमिका निर्णायक रही।
इस समय उत्तर भारत में नई कृषि अर्थव्यवस्था का उदय हो रहा था। यहाँ बड़े पैमाने पर नए शहरों का विकास हुआ; जैसे- कौशांबी, कुशीनगर, बनारस, वैशाली, राजगीर आदि। इन शहरों में व्यापारियों तथा शिलाकारों की भूमिका में वृद्धि हुई, जिसके परिणामस्वरूप वैश्य वर्ण के सामाजिक महत्त्व में वृद्धि हुई।
ब्राह्मणवादी समाज एवं साहित्य में वैश्य वर्ण के साहूकारी जैसे कार्यों को निम्नकोटि का समझा जाता था। फलस्वरूप वे अन्य धर्मों के प्रति उन्मुख हुए। प्रचलित वर्णव्यवस्था ने केवल ब्राह्मण वर्ण के वर्चस्व ने अन्य वर्णों को विरोध के लिये प्रेरित किया। यही कारण था कि बौद्ध तथा जैन धर्म के प्रणेता भी क्षत्रिय वर्ण से संबंधित थे। महावीर तथा बौद्ध धर्म के उत्थान में वैश्य वर्ण का व्यापक समर्थन प्राप्त हुआ।
छठी शताब्दी के धार्मिक आन्दोलनों का बल मुख्य रूप से अहिंसा पर था। परिणामस्वरूप विभिन्न साम्राज्यों के मध्य युद्ध का अहिंसा के कारण पशुबलि में कमी आईं, जिससे कृषि अर्थव्यवस्था मजबूत हुई।
धर्मशास्त्रों में सूद पर लगाए जाने वाले धन को निकृष्ट कार्य बताया गया है, साथ ही इसमें ऐसे व्यक्तियों की भी आलोचना की गई जो सूद पर जीवित रहते हैं। यही कारण है कि वैश्यों ने नए धार्मिक आंदोलनों को समर्थन दिया।
उपरोक्त से स्पष्ट है कि निःसन्देह वैदिकोत्तर काल की अर्थव्यवस्था में हुए परिवर्तनों ने भारत में नए धार्मिक आंदोलनों को जन्म दिया, किंतु यह कहना गलत है कि इन परिवर्तनों के लिए केवल आर्थिक कारक ही उत्तरदायी नहीं थे। वस्तुत: तत्कालीन समाज में उपजे अंतर्विरोधों के कारण भी नवीन धर्म तथा सम्प्रदायों की पृष्ठभूमि तैयार हुई।
'रूसो के राजनीतिक दर्शन में समाजवाद, निरंकुशतावाद और प्रजातंत्र के बीज विद्यमान थे।' टिप्पणी कीजिये।
उत्तर :
हल करने का दृष्टिकोण-
भूमिका
रूसो का राजनीतिक दर्शन
राजनीतिक दर्शन में समाजवाद, निरंकुशतावाद और प्रजातंत्र के विचार
निष्कर्ष
मार्क्स के अलावा शायद ही दूसरे किसी भी चिंतक ने मानव चेतना को उतनी गहराई से प्रभावित किया जितना कि रूसो ने। रूसो की महानता 19वीं सदी तथा प्रजातंत्र के युग में चलकर स्थापित हुई। रूसो की विचारधारा से विभिन्न तत्त्वों को प्रेरणा मिली। उसके विचार में समाजवाद का तत्त्व ढूंढा जा सकता है क्योंकि उसने अरस्तू जैसे चिंतक के वर्गीय विशेषाधिकार की अवधारणा को अस्वीकार कर मानव समानता की वकालत की। जहाँ अरस्तू ने धनी व्यक्ति को ही राज्य का वास्तविक नागरिक माना था वहीं रूसो ने यह घोषित किया कि सभी लोग समान हैं क्योंकि सभी प्रकृति की संतान हैं।
दूसरी तरफ रूसो के विचार से अनजाने ही अधिनायकवादियों को भी प्रेरणा मिल गई। जैसाकि हम जानते हैं कि रूसो के द्वारा प्रतिपादित समुदाय तथा सामान्य इच्छा की अवधारणा अत्यधिक जटिल एवं अस्पष्ट है उदाहरण- एक जगह वह कहता है कि जो व्यक्ति अपना अधिकार समुदाय को समर्पित नहीं करता तो वह मानसिक दासता से ग्रस्त है और उसे इस दासता से मुक्त कराना समुदाय का दायित्व है। यहाँ एक तानाशाही शासन के लिये जगह बन जाती है। उसी प्रकार उसका यह कहना कि अगर समुदाय के अन्य लोग सामान्य इच्छा को अभिव्यक्त करने में असमर्थ हों तो सामान्य इच्छा एक व्यक्ति में भी निहित हो सकती है जो आगे चलकर रोबस्पियर जैसे अधिनायकवादी को प्रेरित करता है।
फिर भी रूसो अधिनायकवादी विचार नहीं अपितु प्रजातांत्रिक विचारों को प्रेरित करने के लिये जाना जाता है। वस्तुतः प्लेटो के काल से लेकर सभी चिंतकों ने प्रजातंत्र में अविश्वास जताया था किंतु रूसो ने इसे प्रेरित व प्रोत्साहित किया। उसने व्यक्ति के स्थान पर समुदाय के महत्व पर बल दिया तथा यह घोषित किया कि सामान्य इच्छा ही संप्रभु की इच्छा है।
निष्कर्षतः रूसो की विचारधारा व्यापक एवं विविधतापूर्ण है तथा इसमें एक साथ विभिन्न तत्त्वों का सम्मिश्रण देखा जा सकता है।
नई कविता पर अस्तित्ववादी प्रभाव के साथ ही, इसमें संश्लिष्ट आधुनिक भावबोध कि विशेषताओं का उल्लेख कीजिये।
उत्तर :
नई कविता छठे दशक की कविता है। अज्ञेय ने 1951 में दूसरा सप्तक प्रकाशित किया और यहीं से प्रयोगवाद नई कविता के रूप में रूपांतरित हो गया। इसके अतिरिक्त कुछ इतिहासकारों की राय है कि 1954 में जगदीश गुप्त की पत्रिका नई कविता के प्रकाशन से नई कविता आंदोलन का प्रारंभ हुआ।
लक्ष्मीकांत वर्मा ने इसका आरंभ 1951 से ही माना है क्योंकि इसी वर्ष अज्ञेय द्वारा संपादित दूसरा सप्तक प्रकाशित हुआ था। 1952 में अज्ञेय ने अपनी कविताओं को नई कविताएँ कहा था। शमशेर ने भी इसी समय अपनी कविताओं को नई कविता कहा। शंभूनाथ सिंह द्वारा इस पर एक विशेष टिप्पणी की गई कि नई कविता को प्रयोगवाद से अलग नहीं किया जा सकता क्योंकि प्रयोगवाद में प्रयोगशीलता की केंद्रीयता है जबकि नई कविता में प्रयोग केंद्रीय प्रवृत्ति के रूप में नहीं दिखता है।
भारत में स्वतंत्रता के बाद आर्थिक विषमता कम नहीं हुई थी तथा देश के नेतृत्व में जनता की समस्याओं पर पर्याप्त ध्यान नहीं दिया। इसके परिणामस्वरूप देश में असंतोष, मोहभंग और निराशा की स्थिति बनी क्योंकि स्वतंत्रता प्राप्ति के बाद भी लोगों के सपने पूरे नहीं हुए थे। इसी पृष्ठभूमि पर नई कविता का उदय हुआ, आजादी के बाद जो भी विकास हुआ उसे मशीनीकरण और शहरीकरण पर बल दिया गया जिससे समाज में यांत्रिकता, अकेलेपन और आत्मनिर्वासन को बल मिला। इसी पूरे दौर में मनुष्य का महत्व कम होता है जिससे अस्तित्ववादी विचारधारा के प्रभाव के रूप में लघुमानववाद कहा गया है। इन सारी परिस्थितियों का गंभीर प्रभाव नई कविता पर पड़ा। द्वितीय विश्व युद्ध के बाद विश्व पूंजीवादी और मार्क्सवादी दो खेमों में बँट गया था। इस दौर में मार्क्सवाद के खिलाफ व्यक्ति की स्वतंत्रता का नारा बुलंद किया गया तथा इस बात पर ध्यान आकर्षित किया गया कि मार्क्सवाद सभी प्रकार की स्वतंत्रताओं का अपहरण करता है। इस प्रकार यह देश के बुद्धिजीवियों, लेखकों एवं जनता को स्वतंत्रता से वंचित करता है। नई कविता प्रमुखता अस्तित्ववादी दर्शन का प्रभाव पड़ा हालाँकि इस पर मार्क्सवाद का भी प्रभाव देखा गया। इस तरह नई कविता की दो धाराएँ बनी- पहली अस्तित्ववाद और व्यक्तिवादी आधुनिकतावाद से जबकि दूसरी मार्क्सवाद से प्रभावित, पहली धारा का नेतृत्व अगेन के हाथों में था जबकि दूसरी का नेतृत्व मुक्तिबोध के हाथों में।
नई कविता की प्रमुख प्रवृत्तियाँ:
नई कविता में विचारधारा को यांत्रिकता से मुक्त होकर भोगे हुए यथार्थ के आधार पर रचना की गई-
लिपटा रजाई में
मोटे तकिए पर धर कविता की कॉपी
ठंडक से अकड़ी उंगलियों से कलम पकड़
मैंने इस जीवन की गली-गली नापी
हाथ कुछ लगा नहीं
कोई भी भाव कमबख्त जगह नहीं ( सर्वेश्वर)
नई कविता के कवि यथार्थ को किसी एक विचारधारा तक सीमित नहीं करना चाहते बल्कि संपूर्ण जीवन को समेटना चाहते हैं-
हम तो सारा का सारा लेंगे जीवन
कम से कम वाली बात ना हमसे कहिए। ( रघुवीर सहाय)
अस्तित्ववादी दर्शन तथा विश्व युद्ध, मशीनीकरण, स्वतंत्रता से मोहभंग आदि स्थितियों के प्रभाव में नई कविता में लघुमानव की धारणा उभरी-
हम छोटे लोग
चाहे अनदेखे बीत जाए
कोई तो देखेगा
हमारी मुट्ठी में गुलमोहर के फूल थे
कोई तो चीन्हेगा
हमारे होठों पर भी कविताएँ थी। (अशोक वाजपेयी)
इस प्रकार आधुनिक सामाजिक-राजनीतिक परिवर्तनों को आत्मसात करते हुए अस्तित्ववादी विचारधारा के आधार पर नई कविता का स्तंभ तैयार हुआ।